Prinsesse Marina blev født den 13. november 1906 i Grækenlands hovedstad Athen. Hun var den tredje og yngste datter af prins Nikolaos af Grækenland og Danmark og storfyrstinde Helena Vladimirovna af Rusland. Kong Georg 1. af Grækenland var prinsesse Marinas farfar. Blandt hendes oldefædre var både kong Christian 9. af Danmark og kejser Alexander 2. af Rusland. Kejser Nikolaj 1. af Rusland var oldefar til begge hendes forældre. Hun havde to ældre søskende: Prinsesse Olga og Prinsesse Elisabeth. I 1917, da Marina var 10 år gammel, blev hendes morbror kong Konstantin 1. afsat, og familien blev tvunget i eksil. De bosatte sig først i Schweiz og siden i Paris under små økonomiske omstændigheder. De kunne vende tilbage til Grækenland, da Konstantin blev genindsat i 1920.  Ægteskab Prinsesse Marina giftede sig den 29. november 1934 i Westminster Abbey i London med Prins George, Hertug af Kent. Prins George var den fjerde søn af Kong Georg 5. og Dronning Mary af Storbritannien. I ægteskabet mellem Marina og George blev der født tre børn.  Kongelige pligter I 1942 omkom hertug George af Kent ved et flystyrt, mens han gjorde krigstjeneste ved Royal Air Force. Efter sin mands død varetog prinsesse Marina fortsat repræsentative opgaver for det britiske kongehus.